presentasjonsfilm

Alle fag som er listet på forsiden av @http://itfag.hist.no skal ha klar en videopresentasjon. Hensikten med presentasjonsvideoene er å presentere hva et fag omhandler og gi seeren lyst til å ta faget. Slike filmer er et viktig markedsføringstiltak, og samtidig faglig tiltak. Ikke vær redd for å bruke fagtermer. Hver video skal være 2 minutter lang, og det er et poeng at en får se faglærer i hvertfall i noen sekunder. Her finner du ting du bør tenke over.

Start med å se en instruksjonsfilm som viser hvordan du gjør det teknisk: http://www.youtube.com/watch?v=g9kIE4FX5W0

1. Bli inspirert av andre
Se gjerne på disse eksemplene som dine kollegaer har laget før du leser videre:
 * Atle: presentasjon av "IT Introduksjon" @http://media.aitel.hist.no/show.php?id=136
 * Geir: presentasjon av "Praktisk Linux" @http://media.aitel.hist.no/show.php?id=130
 * Olav: presentasjon av "Internett og Sikkerhet" @http://media.aitel.hist.no/show.php?id=133

2. Bestem deg for type film
Velg først type film. Mange vil nok velge den enkleste varianten med å snakke til kameraet, men vær gjerne kreativ! Her er noen varianter du kan velge blant når du selv skal lage film:
 * Snakk mens du viser en PowerPoint (i så fall må bildet av deg vises som miniatyr)
 * Demonstrer noe på dataskjerm mens du snakker (i så fall må bildet av deg vises som miniatyr)
 * Bruk flipover og tusj. Du filmes, og forklarer samtidig. Flipover fins på videorommet.
 * Intervju noen, for eksempel en student eller kollega, og snakk om faget.
 * Lag animasjon. Advarsel: Tar fort en del tid.

3. Lag en disposisjon over innholdet
Planlegg hva du skal si og ta opp i filmen. Video er mer fengende enn å lese tekst, men det krever litt å få godt innhold. Her er noen tips:
 * Du kan enten notere deg noen stikkord og snakke på sparket...
 * ... eller du kan skrive ned all teksten i detalj og "lese" opp via teleprompter slik de gjør på Dagsrevyen. Da ser du teksten du skal si på en glassplate rett foran kameraet, og du slipper å se ned på et ark e.l. for å lese opp.
 * Unngå en oppremsing av temaene i faget.
 * Filmen må virke motiverende. Et enkelt triks er å stille noen aktuelle spørsmål til seeren. Geir har gjort dette veldig bra i sin film, se eksempel på @http://media.aitel.hist.no/show.php?id=130
 * Kom gjerne innom det som faktisk er læringsutbytter i faget. Gi konkrete eksempler på ting de kommer til å lære i faget.
 * Unngå å tidfeste ting. Da blir nemlig filmen utdatert om en stund.

4. Øv deg på å snakke og fremføre

 * Se inn i kameraet.
 * Vær blid, men naturlig.
 * Presenter deg selv.
 * Slå av mobiltelefonen. Unngå forstyrrelser.
 * Hvis du leser opp fra Teleprompter, så:
 * Unngå opplesing
 * Si det du skal si med innlevelse, og beveg hodet litt slik at en ikke ser at øynene dine "leser". Tips: Få Geir til å vise denne teknikken i praksis en gang du møter ham på gangen/lunsjen.
 * Snakk gjerne på dialekt. Det bidrar til å personifisere deg som faglærer.
 * Lag gjerne noen kladdefilmer før du gjør det endelige opptaket, og se kritisk gjennom det du har laget. Da ser du fort om lengden er riktig og formidlingen god. Vurder om noe kan kuttes. Det kan være lurt å få en kollega til å komme med innspill før du gjør det endelige opptaket.
 * Legg vekt på å presentere på en forståelig måte, men vær likevel ikke redd for å bruke fagtermer og snakke "avansert".
 * Ikke snakk for fort. Forestill deg at du har en samtale med kameraet. Det er faktisk en annen person som vil se filmen, så dette er et lurt triks.
 * Bruk "du"-form. Den som ser filmen er EN person. Ikke si "studentene skal kunne..." men "du skal kunne...". Det gjør også at budskapet blir mer personlig.
 * Ikke sitt for nær kameraet.

5. Gjør det endelige opptaket
Hvis du vil kan du ta mange mindre opptak og sy sammen, men prøv gjerne å spille inn alt i en "schmokk". Det tar gjerne mer tid å redigere enn å spille inn på nytt. Filmene trenger heller ikke være helt feilfrie.

6. Etterarbeid
Videoen vil legges ut på forsiden av @http://itfag.hist.no. Den vil også spres via sosiale media, altså ute av kontekst. Dette er viktig for å bygge opp itfag som merkevare. Disse filmene skal IKKE ha en forside, men begynne rett på med din presentasjon. De skal derimot ha 3-5 sekunders avslutningsbilde med HiST logo, webadresse, rettigheter osv, og en tittel som gjenspeiler innholdet. Hvordan lage en slik avslutning?
 * Gå til @http://media.aitel.hist.no/maler og fyll inn felter på siden
 * Trykk oppdater, lagre de to bildene (.png). Det er kun det ene som utgjør baksiden du skal benytte.
 * Legg baksiden til som bilde helt på slutten av videoen din, typisk i Camtasia. Olav, Atle, Geir m.fl. kan dette om du står fast.
 * Produser filmen på riktig format: mp4 og h.264. Spør evt. Atle eller André om hjelp.
 * Legg ut filmen på @http://media.aitel.hist.no/ (kontakt Atle)
 * Send e-post til Svend Andreas når filmen er laget. Da blir den lagt ut på itfag-forsiden.